|  |  |  |  |
| --- | --- | --- | --- |
| **Møde den** | **Møde** | Klokkeslæt | Sted |
| Tirsdag den 2. maj 2023 | Uddannelsesudvalgsmøde | Kl. 13.00-15.00 | Rektoratets mødelokale |

|  |  |
| --- | --- |
| **Faste deltagere** | Berit Eika (formand), Lise Wogensen Bach (HE), Finn Borchsenius (TECH), Niels Overgaard Lehmann (AR), Kristine Kilså (NAT), Morten Rask (BSS), Anna Bak Maigaard (AU Uddannelse), Anne Mette Mørcke (observatør, CED), Mark Arve (Universitetsledelsens Stab), Lisbeth Halmø Nørholm (referent, Universitetsledelsens Stab). |
| **Afbud** | Berit Eika, Lise Wogensen Bach (HE), Morten Rask (BSS), Anne Mette Mørcke (CED) |
| **Gæster** | Frederik Langkjær (AU Uddannelse), pkt. 2  Mark Arve (US), pkt. 4 og 5  Thomas Pallesen (BSS) og Hanne Johansen (HE), pkt. 5 |

|  |  |
| --- | --- |
| **Nr.** | **Dagsordenspunkt** |
| **1** | **Godkendelse af dagsorden og referat (B)** |
|  | Udvalget godkendte referat fra udvalgsmøde den 20. marts og dagsorden for dagens møde. |
| **2** | **Forberedelse af institutionsakkreditering (B)** |
|  | Udvalget behandlede de to dele af punktet hver for sig:  2a. Fælles retningslinjer for de store undersøgelser  Frederik indledte med at rammesætte, at der er behov for retningslinjer for, hvordan der følges op på de større undersøgelser. AU Uddannelse lægger op til, at dialog og opfølgning sker lokalt, og at der samles op på de årlige statusser.  Udvalget godkendte de foreslåede retningslinjer men bemærkede, at det bør tydeliggøres i materialet vedr. retningslinjerne, hvilke handleplaner der er tale om – og mere specifikt, at opfølgningshandlinger på baggrund af de store undersøgelser i videst muligt omfang skal indgå i de almindelige handleplaner knyttet til de årlige statusmøder. Der skal dog være særlig opmærksomhed på undervisningsmiljøvurderingen, der med sin status af lovpligtig har en anden karakter end de to øvrige og derfor kræver en selvstændig handleplan i modsætning til de to førstnævnte.  AU Uddannelse supplerer retningslinjerne med et årshjul, der kan tydeliggøre dette arbejde, sådan at arbejdet med opfølgning lokalt gøres nemmere. Årshjulet kan med fordel skitsere flere år, fordi årskadencen for undersøgelserne varierer.  2b. Oprettelse af fælles website for studieordningsarbejdet i kvalitetsuniverset  Udvalget godkendte, at webressourcen oprettes mhp. at bidrage til at øge kvaliteten i arbejdet med studieordninger. Udvalget understregede, at det skal være en ressource, som skal kunne bruges forskelligt ift. lokale behov.  Udvalget ønskede at kvalitetssikre de konkrete formuleringer af indholdet i ressourcen og bad derfor om at få udkast til godkendelse på et af de møder, der adresser forhold vedrørende institutionsakkreditering. AU Uddannelse udarbejder i forlængelse heraf såvel en procesbeskrivelse for det videre arbejde som et udkast til tekstelementerne, der herefter sendes til godkendelse. |
| **3** | **Arbejdsgruppe om AI på AU (B)** |
|  | Udvalget godkendte, at der nedsættes en arbejdsgruppe om AI, ligesom udvalget tilsluttede sig, at arbejdsgruppens arbejde tager udgangspunkt i de fire skitserede spor: Tekniske spørgsmål, juridiske spørgsmål, eksamensspørgsmål og pædagogiske spørgsmål.  Udvalget fandt dog, at arbejdsgruppens sammensætning burde genbesøges, idet der med fordel kan være tydeligere repræsentation af faglige kompetencer, herunder mht. viden om tekniske forhold. Det kan overvejes, om administrationens repræsentation i arbejdsgruppen skal nedtones, og at man i stedet for en direkte repræsentation inddrager den administrative streng som eksperter i arbejdsgruppens arbejde. Dette ville give arbejdsgruppen mulighed for i højere grad at rette opmærksomheden mod den faglige og pædagogiske dimension af AI, hvorefter de juridiske og administrative aspekter kan belyses under inddragelse af relevante eksperter. Der bør desuden være opmærksomhed på sammenhængen til arbejdet om prøvekatalog.  Udvalget bad formanden for arbejdsgruppen om at få afklaret spørgsmålet om den endelige beslutning om sammensætning af gruppen og scopet for dens arbejde.  Udvalget tilsluttede sig overordnet set ideen om en konference eller lignende formidling om emnet men bad om, at beslutning om dette foregår som led i det løbende samarbejde og dialog mellem udvalget og CED. |
| **4** | **Kvalificering af Uddannelsesudvalgets forslag til aktiviteter til 2024-handleplan (D)** |
|  | Udvalget afgav tekstnære bemærkninger til beskrivelserne af handleplansaktiviteterne og bad i forlængelse heraf om, at CED kvalificerer beskrivelserne af indsatsen om kortlægning af eksisterende viden og indsamling af best practice for kollegial sparring især mhp. skærpelse af afsnittet ”Bevæggrunde”. Udvalget forelægges de reviderede beskrivelser på møde den 15. maj 2023 mhp. endelig beslutning. |
| **5** | **Drøftelse af eksterne interessenters medvirken under studiestart (D)** |
|  | Udvalget drøftede reglerne med fokus på fakulteternes praksis for regelhåndhævelse.  Udvalget var enige om, at de forholdsvis restriktive regler for interessenters og virksomheders deltagelse i studiestarten grundlæggende er til gavn for kvaliteten i studiestarten, fordi det med dem er lykkedes at sætte en fornuftig ramme for, hvordan interessenter og virksomheder kan være del af studiestarten. Udvalget ønskede dog at sikre gode vilkår for studiestarten mht. følgende punkter:   * Fakulteterne bør sikre, at vilkårene for de studerende på tværs er nogenlunde ensartede. * Fakulteterne bør i videst muligt omfang understøtte foreningernes og tutorernes arbejde med studiestarten økonomisk. * Reglerne bør gennemgås mhp. at sikre, at de er klare og umisforståelige. I særdeleshed bør der ses på den meget restriktive formulering om virksomheders tilstedeværelse, idet det bør præciseres, at det er pekuniære mellemværender, der ikke ønskes, og kan-paragraffen vedr. sponsorater, der kan medføre uklarheder, og som med fordel kan fjernes. * Reglerne kan med fordel sammenskrives og gøres mere tilgængelige. * I forbindelse med kvalitetstjekket af regelgrundlaget bør praksis på de øvrige universiteter kortlægges.   Udvalget besluttede, at der på kommende møde lægges ny sag op mhp. endelig beslutning om næste skridt baseret på ovenstående koordinater. |
| **6** | **Kommende møder (O)** |
|  | Lisbeth orienterede om mindre ændringer i dagsorden for UU-møde den 15. maj, bl.a. at punkt om nye uddannelser udgår, og at nyt punkt vedr. beslutning om bevilling af midler på USM-rammen for 2023 tilføjes dagsorden. |
| **7** | **Eventuelt (O)** |
|  | Anna fortalte, at Uddannelsesjura pt. behandler de første sager om snyd som følge af studerendes uretmæssige brug af ChatGPT ifm. eksamen, og at der i denne forbindelse pågår drøftelser af sanktionen. AU Uddannelse følger op med skriftligt materiale, der rundsendes til udvalget, sådan at udvalget herefter kan tage en samlet vurdering af sanktionsniveau ifm. sagerne. |